ביל נלסון

קלרנס ויליאם "ביל" נלסון השני (באנגלית: Clarence William "Bill" Nelson II; נולד ב-29 בספטמבר 1942) הוא פוליטיקאי אמריקאי מהמפלגה הדמוקרטית, אשר כיהן כסנאטור מטעם מדינת פלורידה בשנים 2001 עד 2019. נלסון החל לכהן כמנהל ה-14 של נאס"א החל מ-3 במאי 2021.

ביוגרפיה

נלסון נולד במיאמי כבן יחיד לנני וקלרנס נלסון. משפחתו היא ממוצא סקוטי, אנגלי, אירי ודני. בצעירותו גדל במלבורן ולמד שם בתיכון. לאחר מכן למד באוניברסיטת פלורידה, עד שקטע את לימודיו ועבר לאוניברסיטת ייל. הוא גם סיים תואר במשפטים מאוניברסיטת וירג'יניה.

בשנת 1965, בעת מלחמת וייטנאם, התגייס נלסון לכוחות מילואים של צבא ארצות הברית. הוא שירת בשירות סדיר בשנים 1968–1970, וסיים את שירותו כקצין בדרגת קפטן בשנת 1971. לאחר מכן החל לעבוד כפרקליט וכן כעוזר משפטי למושל פלורידה הדמוקרט רובין אסקיו.

הוא החל את הקריירה הציבורית שלו בבית הנבחרים של פלורידה, בו היה חבר משנת 1973 עד 1979. לאחר מכן שירת בבית הנבחרים של ארצות הברית עד שנת 1991.

בעת כהונתו בקונגרס, הפך בינואר 1986 לחבר הקונגרס המכהן השני שטס לחלל (והראשון מבית הנבחרים), כשטס במשימה STS-61-C של מעבורת קולומביה. נלסון עבר אימונים דרך נאס"א עם סנאטור נוסף מיוטה. משימתם בחלל ארכה 6 ימים, שעתיים ושלוש דקות. הייתה זו טיסת מעבורת החלל האחרונה לפני אסון מעבורת החלל צ'לנג'ר, שאירע רק 10 ימים לאחר חזרתה של קולומביה ובה נלסון.

הוא פרש מהקונגרס לצורך ריצה לא מוצלחת למושל פלורידה, כשהפסיד בבחירות המקדימות של המפלגה הדמוקרטית לסנאטור המכהן לווטון צ'יילס. לאחר מכן שירת כגזבר פלורידה משנת 1995 ועד 2001, כשנבחר לשתי כהונות.

בשנת 2000 רץ נלסון לסנאט של ארצות הברית ונבחר כסנאטור, לאחר שגבר על יריבו הרפובליקני עם זכייה של 52.1%. הוא נבחר בשנית ב-2006 ברוב של 60% ממניין הקולות, וכן ב-2012 עם אחוז דומה. בבחירות לסנאט ב-2018 הפסיד בהפרש קטן למושל פלורידה ריק סקוט.

ב-19 במרץ 2021 הכריז נשיא ארצות הברית ג'ו ביידן על מינויו של נלסון למנהל נאס"א. מינוי אושר פה אחד ב-29 באפריל 2021, והוא הושבע לתפקידו ב-3 במאי 2021.

חיים אישיים 
נלסון נשוי ואב לשני בנים.

קישורים חיצוניים

 
 
 ביל נלסון, באתר הסנאט של ארצות הברית
 הדף של ביל נלסון בפייסבוק

הערות שוליים

ערכים שבהם תבנית אתר רשמי אינה מתאימה להוספה אוטומטית
חברי הסנאט של ארצות הברית מפלורידה
חברי המפלגה הדמוקרטית (ארצות הברית)
אסטרונאוטים אמריקאים
עורכי דין אמריקאים
חברי הקונגרס ה-112 של ארצות הברית
חברי הקונגרס ה-114 של ארצות הברית
חברי בית המחוקקים של פלורידה
מזכירי אוצר במדינות ארצות הברית
חברי הקונגרס ה-115 של ארצות הברית
אמריקאים ממוצא דני
אמריקאים ממוצא סקוטי
אמריקאים ממוצא אנגלי
אמריקאים ממוצא אירי
סנאטורים חברי המפלגה הדמוקרטית
בוגרי אוניברסיטת וירג'יניה
חברי הקונגרס ה-113 של ארצות הברית
נשיאות ג'ו ביידן: אישים
אמריקאים שנולדו ב-1942